b'\n_START_ARTICLE_\nIsikukood\n_START_SECTION_\nisikukood\n_START_PARAGRAPH_\nEesti isikukoodi moodustamise ja andmise kord on m\xc3\xa4\xc3\xa4ratletud siseministri m\xc3\xa4\xc3\xa4rusega. Igal isikukoodi 11. numbril on isikukoodi omaniku suhtes j\xc3\xa4rgnev t\xc3\xa4hendus:_NEWLINE_1. = sugu ja s\xc3\xbcnni sajand (praegune vahemik 1...6)_NEWLINE__NEWLINE_2. ja 3. = s\xc3\xbcnniaasta (00...99)_NEWLINE__NEWLINE_4. ja 5. = s\xc3\xbcnnikuu (01...12)_NEWLINE__NEWLINE_6. ja 7. = s\xc3\xbcnnikuup\xc3\xa4ev (01...31)_NEWLINE__NEWLINE_8., 9. ja 10. number = j\xc3\xa4rjekorranumber samal p\xc3\xa4eval s\xc3\xbcndinute eristamiseks (000...999). Enne 2013. aastat s\xc3\xbcndinute puhul v\xc3\xb5ib sisaldada haigla tunnust._NEWLINE__NEWLINE_11. = kontrollnumber (0...9)_NEWLINE_Andmekaitse Inspektsiooni selgitusel ei kuulu isikukood seaduse kohaselt delikaatsete isikuandmete hulka ja seega pole seda p\xc3\xb5hjust varjata enam, kui n\xc3\xa4iteks inimese nime v\xc3\xb5i s\xc3\xbcnniaega._NEWLINE_Eesti isikukoodi erip\xc3\xa4ra on, et see on disainitud avalikuna. Taavi Kotka on kommenteerinud, et "isikukood \xe2\x80\x93 see on sinu digitaalne nimi". Pelgalt isikukoodi teades ei osutu v\xc3\xb5imalikuks teise inimese hankida kohta oluliselt rohkem teavet kui ilma isikukoodita. Seevastu n\xc3\xa4iteks USA SSN (Social Security Number) ja mitme teise riigi isikukoodid on disainitud paroolina, ehk siis numbrit teades toimub autentimine ja k\xc3\xbcsijal on v\xc3\xb5imalik saada ligip\xc3\xa4\xc3\xa4s andmetele, millele varem ligip\xc3\xa4\xc3\xa4su polnud. See teeb s\xc3\xa4\xc3\xa4rased "isikukoodid" haavatavaks andmeleketele.\n_START_SECTION_\nJ\xc3\xa4rjekorranumber\n_START_PARAGRAPH_\nIsikukoodi 8., 9. ja 10. number on samal p\xc3\xa4eval s\xc3\xbcndinuid eristav j\xc3\xa4rjekorranumber._NEWLINE_Alates 1. jaanuarist 2013 saab tervishoiuasutus vasts\xc3\xbcndinule isikukoodi taotluse esitada \xc3\xbcksnes infos\xc3\xbcsteemi andmevahetuskihi kaudu ja infos\xc3\xbcsteem m\xc3\xa4\xc3\xa4rab isikukoodi j\xc3\xa4rjekorranumbrid taotluste esitamise j\xc3\xa4rjekorras s\xc3\xb5ltumata haiglast._NEWLINE_Varem, kui \xc3\xbchtne infos\xc3\xbcsteem puudus, oli igale haiglale riiklikult m\xc3\xa4\xc3\xa4ratud k\xc3\xb5ikide j\xc3\xa4rjekorranumbrite (000....999) hulgas oma kindel vahemik, mille seest antud haigla j\xc3\xa4rjest numbreid v\xc3\xa4ljastas. Lisaks eksisteerisid eraldi vahemikud, millest v\xc3\xa4ljastati j\xc3\xa4rjekorranumbreid v\xc3\xa4ljaspool Eestist s\xc3\xbcndinud isikutele.\n_START_SECTION_\nIsikukoodi v\xc3\xa4ljastava asutuse tunnus\n_START_PARAGRAPH_\nEnne 2013. aastat kasutusel olnud haiglale eraldatud j\xc3\xa4rjekorranumbrite vahemike j\xc3\xa4rgi on tuletatud n\xc3\xb6 "haigla tunnused" ehk j\xc3\xa4rjekorranumbri kolmest numbrist kaks esimest numbrit. Nende vahemike kohta ei ole teadaolevalt \xc3\xbchtegi avalikku ametlikku dokumenti ja inimesed on tunnused ise tuletanud eri haiglates s\xc3\xbcndinud tuttavate isikukoode omavahel v\xc3\xb5rreldes. On t\xc3\xa4heldatud et vahemiku pikkus on s\xc3\xb5ltuvuses piirkonna elanike arvuga (suuremates linnades on suuremad vahemikud) ja t\xc3\xb5en\xc3\xa4oliselt on linna haiglad omavahel j\xc3\xa4rjestatud mingis ulatuses t\xc3\xa4hestikulises j\xc3\xa4rjekorras. Osa haiglaid (n\xc3\xa4iteks P\xc3\xb5lva ja V\xc3\xb5ru haigla) jagavad sama vahemikku. Ei ole teada, kas vahemikke on ajalooliselt mingis osas korrigeeritud v\xc3\xb5i haiglate vahel \xc3\xbcmber jaotatud. Samuti ei ole \xc3\xbcheselt teada loogika, mille alusel anti isikukoodi j\xc3\xa4rjekorranumbrid isikutele, kes olid s\xc3\xbcndinud enne isikukoodi kasutuselev\xc3\xb5ttu._NEWLINE_Haiglatele eraldatud j\xc3\xa4rjekorranumbri vahemikud arvatakse olevat \xc3\xbcldjoontes j\xc3\xa4rgmised:_NEWLINE_001...010 = Kuressaare Haigla_NEWLINE_011...019 = Tartu \xc3\x9clikooli Naistekliinik, Tartumaa, Tartu_NEWLINE__NEWLINE_021...220 = Ida-Tallinna Keskhaigla, Pelgulinna s\xc3\xbcnnitusmaja, Hiiumaa, Keila, Rapla haigla, Loksa haigla_NEWLINE__NEWLINE_221...270 = Ida-Viru Keskhaigla (Kohtla-J\xc3\xa4rve, endine J\xc3\xb5hvi)_NEWLINE__NEWLINE_271...370 = Maarjam\xc3\xb5isa Kliinikum (Tartu), J\xc3\xb5geva Haigla_NEWLINE__NEWLINE_371...420 = Narva Haigla_NEWLINE__NEWLINE_421...470 = P\xc3\xa4rnu Haigla _NEWLINE__NEWLINE_471...490 = Pelgulinna S\xc3\xbcnnitusmaja (Tallinn), Haapsalu haigla_NEWLINE__NEWLINE_491...520 = J\xc3\xa4rvamaa Haigla (Paide)_NEWLINE__NEWLINE_521...570 = Rakvere, Tapa haigla_NEWLINE__NEWLINE_571...600 = Valga Haigla _NEWLINE__NEWLINE_601...650 = Viljandi Haigla_NEWLINE__NEWLINE_651...700? = L\xc3\xb5una-Eesti Haigla (V\xc3\xb5ru), P\xc3\xb5lva Haigla_NEWLINE_Kuna isikukoode v\xc3\xa4ljastatakse ka v\xc3\xa4ljaspool Eestit s\xc3\xbcndinud isikutele (n\xc3\xa4iteks elamisloa taotlemisel), siis on nende puhul kasutatud isikukoodi v\xc3\xa4ljastanud Kodakondsus- ja Migratsiooniameti osakonna tunnust v\xc3\xb5i ka suuremaid vahemikke (n\xc3\xa4it 95...). Samuti on n\xc3\xa4iteid, kus on kasutatud (t\xc3\xb5en\xc3\xa4oliselt esimest) vaba j\xc3\xa4rjekorranumbrit algusest (00...).\n_START_SECTION_\nKontrollnumber\n_START_PARAGRAPH_\nIsikukoodi kontrollnumber formeeritakse "Moodul 11" meetodil, kasutades I v\xc3\xb5i II astme kaalu:_NEWLINE_I astme kaal: 1 2 3 4 5 6 7 8 9 1_NEWLINE_II astme kaal: 3 4 5 6 7 8 9 1 2 3_NEWLINE_See t\xc3\xa4hendab, et isikukoodi k\xc3\xbcmme esimest numbrit korrutatakse iga\xc3\xbcks omaette I astme kaaluga, korrutised liidetakse. Saadud summa jagatakse 11ga. Kui jagatise j\xc3\xa4\xc3\xa4k ei v\xc3\xb5rdu 10ga, on j\xc3\xa4\xc3\xa4k kontrollnumbriks._NEWLINE_Kui j\xc3\xa4\xc3\xa4k v\xc3\xb5rdub 10ga, siis korrutatakse koodi k\xc3\xbcmme esimest numbrit iga\xc3\xbcks omaette II astme kaaluga. Korrutised liidetakse. Saadud summa jagatakse 11ga. Kui j\xc3\xa4\xc3\xa4k ei v\xc3\xb5rdu 10ga, on saadud_NEWLINE_j\xc3\xa4\xc3\xa4k kontrollnumbriks. Kui j\xc3\xa4\xc3\xa4k v\xc3\xb5rdub 10ga, siis on kontrollnumber 0._NEWLINE_N\xc3\xa4ide: isikukoodi 37605030299 kontroll:_NEWLINE__NEWLINE_Summa = 1\xc3\x973 + 2\xc3\x977 + 3\xc3\x976 + 4\xc3\x970 + 5\xc3\x975 + 6\xc3\x970 + 7\xc3\x973 + 8\xc3\x970 + 9\xc3\x972 + 1\xc3\x979 = 108._NEWLINE__NEWLINE_108 j\xc3\xa4\xc3\xa4k jagamisel 11-ga on 9. (108/11 ~ 9,8. T\xc3\xa4isosa on seega 9. Siit 9*11 = 99. Lahutades 108 \xe2\x80\x93 99 = 9, mis ongi j\xc3\xa4\xc3\xa4k)._NEWLINE_Nii peabki isikukoodi 37605030299 viimane number olema 9.\n_START_SECTION_\nN\xc3\xa4ited\n_START_PARAGRAPH_\nN\xc3\xa4ide 1: Isik isikukoodiga 34501234215 on s\xc3\xbcndinud 23. jaanuaril 1945. a (...450123...). Ta on mees (3...), kelle isikukood registreeriti P\xc3\xa4rnu KMA osakonnas (...42...) ja sel p\xc3\xa4eval oli ta esimene meessoost isik (...1.). Isikukoodi kontrollnumbriks on 5 (...5)._NEWLINE_N\xc3\xa4ide 2: Kui t\xc3\xbctarlaps s\xc3\xbcndis 13. m\xc3\xa4rtsil 1994 P\xc3\xb5lvamaal, on tema isikukood suure t\xc3\xb5en\xc3\xa4osusega 49403136515, v\xc3\xb5i kui ta oli sel p\xc3\xa4eval piirkonnas teine s\xc3\xbcndinud t\xc3\xbcdruk, siis 49403136526.\n_START_SECTION_\nKontrollnumbri metoodiline viga\n_START_PARAGRAPH_\nUngari p\xc3\xa4ritolu arvutusvalemis on metoodiline matemaatiline viga, t\xc3\xa4nu millele kontrollnumber ei suuda parandada paljusid \xc3\xbchenumbrilisi sisestusvigu. Antud fenomen on leidnud kajastamist ka ajakirjanduses. Toomas M\xc3\xb6lder on avalikustanud vabavaralise programmi, millega saab leida kaksikuid, kolmikuid jne isikukoode, s\xc3\xa4\xc3\xa4raseid, mida kontrollnumbri otstarbe kohaselt ei tohiks eksisteerida. Tuntumateks n\xc3\xa4ideteks on isikukoodid 51107121760 ja 61107121760, mis erinevad vaid \xc3\xbche j\xc3\xa4rgu v\xc3\xb5rra, mida aga kontrollnumber ei tuvasta._NEWLINE_Kuiv\xc3\xb5rd t\xc3\xa4na kontrollivad infos\xc3\xbcsteemid isikukoodi tsentraalselt ning sageli m\xc3\xb5ne identiteedikandja pealt elektrooniliselt, siis ei ohusta mainitud metoodiline viga isikukoodi kasutatavust kuigiv\xc3\xb5rd. On teada ka teisi riike (endine Jugoslaavia), mille v\xc3\xa4ljastatud isikukoodides on esinenud probleeme._NEWLINE_Ei saa v\xc3\xa4listada, et isikukoodi v\xc3\xa4ljastaval asutusel on mainitud probleemid teada ning kriitilisi numbreid s\xc3\xb5elutakse enne v\xc3\xa4ljastamist.'